شائر : عبدالاحد پرستار
شوھاز کار: اصغر علی آزگ
کتاب : پور
کتابجاہ : باسک لبزانکی دیوان
مُرتگاں بے تو زندگی ویران انت منی
من نہ زانت پیش ءَ چو کشگ آسان انت منی
آہ چوں سخت انت تئی جدائی ءِ درد ءُ غم
دل چہتئی عشق ءِ ھاترا بِریان انت منی
مئے حدیث ءُ قولاں بکن باور اے صنم
بے ترا مرچی اے جہان زندان انت منی
گرنیائے داں محشر ءَ داراں انتظار
گوں ترا عہد ءُ عہد ءُ پیمان انت منی
کاش کہ مارا محرم اسرار کن ئے
زندگی درستیں پر ترا قربان انت منی
اِیر ریچ ئے ماں ساغر ءَ اصل ءِ شربت ءَ
باالیقین زہریں حسرت ءُ ارمان انت منی
وعدہ ءَ ایفا کن پرستاؔ ر ءَ گوں وتی
دلبر ءِ درد کوہنیں درمان انت منی
وقتے کہ شپ لنج ءُ تہار بیت
دل پہ ماہ لنج ءَ بے قرار بیت
دیریگیں اندوہ ءُ غم ءُ درداں
آرزو دوستی ءِ بار بار بیت
آ چتوریں وقتے مبارکیں
لیلا گوں مجنون ءَ دوچار بیت
وشّی کاینت ءُ رؤ انت سکّی
زندگی ہم چو ملگزار بیت
سیاہ ءُ دیجوریں شپ کُجا مانیت
چار دہی ماہ اے جلوہ دار بیت
حسرت ءُ افسوس بہ ینت خاموش
عاشق ءُ معشوق ہمکنار بیت
غم مکن بازیں تو پرستارؔ
مدّعا یک روچے شکار بیت